ທ່ານນາງ Fujimori ຖືກສືບສວນ ໃນຂໍ້ຫາ ຟອກເງິນ
ການສືບສວນເລີ້ມຂຶ້ນ ໃນເດືອນມານາຜ່ານມາ ແຕ່ໄດ້ຮູ້ກັນ ເປັນທີ່ກວ້າງຂວາງ ໃນວັນສຸກວານນີ້​ ຫລັງຈາກ ໜັງສືພິມສະບັບນຶ່ງ ລາຍງານກ່ຽວກັບເລື້ອງນີ້.
ຄະນະໄອຍະການຂອງເປຣູ ເລີ້ມທຳການສືບສວນ ໃນຂໍ້ຫາຟອກເງິນ ຕໍ່ຜູ້ສະໝັກປະທາ ນາທິບໍດີ Keiko Fujimori ແລະສາມີຂອງນາງ ການສືບສວນ ເລີ້ມຂຶ້ນໃນເດືອນມີນາຜ່ານມາ ແຕ່ໄດ້ເປັນທີ່ຮູ້ກັນຢ່າງກວ້າງຂວາງໃນມື້ ວັນສຸກຜ່ານມານີ້ ຫລັງຈາກໄດ້ມີການລົງຂ່າວຂອງໜັງສືພິມ El Comercio ທີ່ມີສຳນັກ ງານຕັ້ງຢູ່ນະຄອນລີມາ ການສືບສວນແມ່ນແນໃສ່ການກ່າວຫາກ່ຽວກັບການໂອນເງິນທີ່ມີການສົງໄສແລະການ ບໍລິຈາກເງິນສະໜັບສະໜຸນໃນການໂຄສະນາຫາສຽງ ທ່ານນາງ Fujimori ໄດ້ປະຕິເສດວ່າ ທ່ານນາງບໍ່ໄດ້ກະທຳຜິດໃດໆ ການກ່າວຫານີ້ ມີຂຶ້ນພຽງສອງອາທິດກ່ອນທີ່ຊາວເປຣູຈະພາກັນໄປປ່ອນບັດເລືອກເອົາ ປະທານາທິບໍດີຄົນໃໝ່ ແລະສອງມື້ ຫລັງຈາກຜູ້ຊ່ອຍຄົນນຶ່ງ ຂອງທ່ານນາງ Fujimori ໄດ້ລາອອກຍ້ອນການສືບສວນກ່ຽວກັບການຟອກເງິນ ທີ່ບໍ່ມີສ່ວນກ່ຽວຂ້ອງກັນເລີຍ ທ່ານນາງ Fujimori ພວມຢູ່ໃນລະຫວ່າງການແຂ່ງຂັນທີ່ມີຄະແນນສຽງໃກ້ຄຽງກັນກັບ ອະດີດນັກເສດຖະສາດ ຂອງທະນາຄານໂລກ ທ່ານ Pedro Kuczynski ເພື່ອເປັນຜູ້ ນຳຂອງປະເທດເປຣູ ນັກການເມືອງທີ່ເປັນກາງອຽງຂວາທ່ານນີ້ ຈະເປັນປະທານາທິບໍດີແມ່ຍິງຄົນທຳອິດຖ້າ ຫາກນາງໄດ້ຮັບໄຊຊະນະ ໃນການເລືອກຕັ້ງຮອບສອງ ຊຶ່ງຈະມີຂຶ້ນໃນເດືອນໜ້ານີ້ ການເລືອກຕັ້ງຂອງທ່ານນາງ ຍັງບໍ່ທັນເປັນທີ່ແນ່ນອນເທື່ອ ໃນເມື່ອຊາວເປຣູຈຳນວນ ຫຼວງຫຼາຍປະຕິຍານວ່າ ຈະບໍ່ປ່ອນບັດເອົາຜູ້ໃດອີກ ທີ່ພົວພັນກັບບິດາຂອງທ່ານນາງ ຄືທ່ານ Alberto Fujimori ທ່ານນາງ Keiko Fujimori ໄດ້ພະຍາຍາມວາງໂຕຢູ່ຫ່າງໆຈາກການປົກຄອງເປຣູແບບ ຜະເດັດການຂອງບິດາທ່ານນາງ ແຕ່ປີ 1990 ຫາປີ 2000 ອະດີດປະທານາທິບໍດີທ່ານ ນີ້ກຳລັງຮັບໃຊ້ໂທດ ຈຳຄຸກ 25 ປີ ຍ້ອນການລະເມີດສິດທິມະນຸດ ແລະ ການສໍ້ລາດບັງຫລວງໃນສະໄໝການປົກຄອງຂອງທ່ານ